**Fusta que no fa llenya**

Xavier Gual

Miro pel balcó de casa meva i veig la verdor dels arbres de la muntanya. Veig pins, roures i alzines mentre condueixo per les carreteres de les nostres comarques. La finestra del meu despatx enquadra les arbredes pròpies del Bages. Malgrat els incendis forestals que patim a vegades, tenim més massa boscosa ara que en temps dels nostres avis però les serradores catalanes no poden treballar per escassetat de material i han d’aturar. L’ombra de la incertesa planeja sobre aquestes empreses i els seus treballadors.

No tenim petroli ni gas natural. De fet, no tenim cap dels recursos naturals que mouen el món, però som milionaris en troncs. A Solsona, malgrat les promeses, des de la clausura de la Tradema encara esperen que els hi presentin una alternativa realista i sobretot que es concreti. És un fet constatat que per fer rutllar l’economia cal l’acció de persones decidides a fer-ho i a prendre riscos propis. Els polítics fan propostes amb els riscos dels altres, o com a mínim, de tots els ciutadans. Les propostes reals i viables han de venir normalment de la iniciativa privada enlloc de la dels polítics. En aquest cas del fustam, com en la majoria dels privats que arrisquen, es conformarien en que la política no els hi poses traves injustificades. Res més.

I ara les principals serradores diu que hauran de parar per mancança de fusta, per flaquesa d’acció d’alguns dels implicats i per manca d’imaginació col·lectiva. A l’illa de Taiwan, vaig veure com es van quedaven sense troncs per fer palets industrials. Van inventar alternatives amb acer i amb plàstics enlloc de taulons. Nosaltres tenim llenya al bosc i no la sabem usar per crear valor, productes i llocs de treball. Rebel.la veure situacions com aquesta. Un article d’opinió no és un format per entrar a fons en una situació d’aquesta magnitud però si que serveix per denunciar la inacció.

Tenim indústries preparades i amb grans inversions (les serradores), tenim matèria prima (els boscos), tenim clients (tots els sectors industrials necessiten algun dels seus derivats), tenim força laboral de sobra (vegin les llistes dels aturats). Què falta? Voluntat i determinació. Les principals indústries de transformació que han anunciat aturades són el 70% del sector. Els boscos s’exploten només en una tercera part del que es podria fer tot respectant criteris ecològics. Al país sobre fusta i els polítics manifesten la seva disponibilitat retòrica a ajudar i implicar-se en la resolució del problema. Però ells es mouen a un ritme diferent (més lent òbviament) del que reclama el dinamisme de l’empresa privada actual. I sembla que l’explicació a tot el desmanec, segons un dels responsables d’una de les fàbriques, és que “l’estructura forestal està anquilosada”.

Saben que vol dir això? Doncs que en diferents nivells del govern hi ha un grup de buròcrates sense esma ni interès en resoldre una necessitat que afecta el desenvolupament econòmic i la creació de llocs de treball en el sector. Dit d’una altra manera, per cada assegut en una taula sense ser resolutiu en el seu treball que perdés la feina, es crearien deu llocs de treball nous per fer palets i serradures.